Lisa

 Mulgi Vallavolikogu

 30. jaanuari 2019. a

 otsusele nr

**Mulgi valla sümboolika konkursi tingimused**

1. **KONKURSI EESMÄRGID**
	1. Konkursi eesmärgiks on leida Abja, Halliste ja Karksi valdade ning Mõisaküla linna ühinemisel loodud Mulgi vallale ametlik sümboolika – vapp ja lipp.
	2. Ühtse identiteedi hoidmiseks ja tugevdamiseks kuulutab Mulgi Vallavolikogu välja konkursi Mulgi valla vapi ja lipu kavandi leidmiseks. Mulgi valla vapp ja lipp väljendavad mulgi identiteeti ning ühtekuuluvustunnet, on kasutamiseks Mulgi vallas ja Mulgi valla esindamisel erinevatel sündmustel.
	3. Konkursi üldisteks märksõnadeks on Mulgi valla sümboolika.
2. **KONKURSI TINGIMUSED**
	1. Konkursi korraldajaks on Mulgi Vallavolikogu ja konkursi organisatoorsed toimingud viib läbi Mulgi Vallavalitsus.
	2. Konkurss on avalik, osavõtumaksuta ja üheetapiline.
	3. Konkursil võib osaleda nii füüsilise kui juriidilise isikuna. Osaleja võib esitada mitu konkursitööd.
	4. Konkurss kuulutatakse välja Mulgi valla koduleheküljel ning Mulgi valla lehes Mulgi Sõna. Infot konkursi kohta levitatakse muudes info-, meedia- ja sotsiaalmeediakanalites.
	5. Konkurss toimub eesti keeles.
	6. Konkursile tuleb esitada:
		1. vapi ja lipu kavand. Seejuures tuleb arvestada, et neid sümboleid kasutatakse kohaliku võimu tunnusena infokandjatel (näiteks veebileht, dokumendiplank, majasilt, visiitkaart, trükis jne), lipu kasutamise õigus on igaühel kohaliku identiteedi ja ühtekuuluvustunde väljendamiseks;
		2. selgitus valitud kujunduselementide tähenduse ja seotuse kohta omavalitsuse või kogukonnaga (kuni üks A4 lehekülg). Vajadusel võib lisada muid kirjeldavaid ja illustreerivaid materjale idee selgitamiseks või omavalitsussümbolite kasutusvõimalustest;
		3. vapi kasutamise eskiislahendus kirjaplangil, visiitkaardil ning meenetel näitlikustamiseks.
	7. Konkursil ei või osaleda komisjoni liikmed ja konkursi korraldamisega otseselt seotud isikud, kes konkursi ettevalmistamise käigus on eelistatud olukorras ja/või kes võiksid mõjutada konkursi raames tehtavaid otsuseid.
3. **KONKURSITÖÖ**
	1. Konkursile tuleb esitada nii vapi kui lipu kavand.
	2. Konkursile esitatud kavandid ei pea, kuid võivad sisaldada seni kasutusel olnud elemente Abja valla, Halliste valla, Karksi valla ja Mõisaküla linna sümboolikast.
	3. Konkursile esitatava lipu kavandil tuleb välja tuua pikkuse-laiuse suhe. Selgituskirjas tuleb välja tuua lipu normaalmõõtmed. Esitada tuleb ka sümbolite kujundusfailid (RGB-värviruumis png-laiendiga failid veebis kasutamiseks, CMYK-värviruumis jpg-laiendiga failid dokumentidel kasutamiseks, PMS-värviruumis asi-või cdr-laiendiga failid trükistel ja muudel infokandjatel kasutamiseks).
	4. Konkursile esitatava vapi ja lipu kavandamisel tuleb silmas pidada heraldikanõudeid ( vt ka https://riigikantselei.ee/et/heraldikanouded), sh alljärgnevat:
		1. sümboli loomisel on lubatud kasutada vaid heraldilisi värvusi. Heraldilised värvused on emailvärvid (punane, sinine, must, roheline ja violetne) ja metallivärvid (kuldne, hõbedane). Heraldilised värvused on puhtad ja kirkad, nende toone ei eristata;
		2. vapil võib kulla asendusvärvusena kasutada kollast, hõbeda asendusvärvusena valget. Lipul tuleb asendusvärvust kasutada igal juhul;
		3. kujundite valik peab olema selline, et sümbolit oleks võimalik taastada ka kujundite kirjelduse põhjal, ilma pildimaterjalita. Kujund peab olema objekti üldesindaja, mitte kujutama konkreetset, individualiseeritud objekti;
		4. sümbolil võib kasutada kuni kolme värvust, milledest üks on metall. Värvuste valik peab olema põhjendatud;
		5. emailvärvi ei saa asetada emailvärvi peale ega kõrvale. Metallivärvi ei saa asetada teise metallivärvi peale või kõrvale;
		6. vapil ja lipul kasutatakse tavapäraseid heraldilisi sümboleid. Tähed, numbrid või tekstid ei ole heraldilised sümbolid;
		7. sümbolil paiknevad kujundid peavad olema võimalikult suured ja täitma hästi neile varutud pinna. Kujundid on tasapinnalised, reljeefsust ja perspektiivi tähistavat varjutust ega viirutust ei kasutata. Kujundite puhul on oluline äratuntavus, loomutruudus ei ole nõutav;
		8. heraldilised tunnused peavad olema hõlpsasti arusaadavad ja meeldejäävad, sisaldama vaid kõige olulisemat. Vapil või lipul kasutatakse tavapäraselt vaid üht põhikujundit;
		9. üht asja või mõistet ei või sümboliseerida kahe või enama kujundiga.
	5. Esitatud konkursitöö ei tohi olla äravahetamiseni sarnane mõne teise, konkursiga mitte seotud Eesti omavalitsuse, haldusterritoriaalse üksuse või asutuse sümboliga.
4. **KONKURSITÖÖ ESITAMINE**
	1. Konkursitöö laekumise tähtaeg Mulgi Vallavalitsusse on „02“aprill 2019 kell 12.00 (hilisemalt laekunud töid hindamisel arvesse ei võeta).
	2. Konkursitöö tuleb tuua või saata posti teel Mulgi Vallavalitsusse (Pärnu mnt 30, Abja-Paluoja linn, Mulgi vald 69403), märksõnaga „Mulgi valla sümboolika konkurss”.
	3. Konkursile saabunud materjalidega kinnine ümbrik registreeritakse Mulgi Vallavalitsuse kantseleis ning ümbrikule märgitakse saabumise kuupäev ja kellaaeg.
	4. Konkursil osalemine on anonüümne. Konkursitöö materjalid tuleb esitada kinnises ümbrikus, mille sees on kinnine ümbrik konkursil osaleja andmete (füüsilise või juriidilise isiku nimi, telefon, e-posti aadress) kohta. Konkursi materjalid ja ümbrikud varustada märksõnaga, millega osaleja esineb konkursil. Ümbrik osaleja andmetega avatakse hindamiskomisjoni poolt peale konkursi tulemuste kinnitamist.
	5. Töö kavanditel ega seletuskirjas ei tohi olla töö autori nime ega kontaktandmeid, küll aga peavad kavandid ja seletuskiri sisaldama autori poolt antud märgusõna.
	6. Hindamiskomisjonil on õigus konkursile esitatud konkursitöö diskvalifitseerida, kui konkursitöö või selle osad ei vasta heraldika põhireeglitele või käesoleva konkursi tingimustele.

## **5. KONKURSITÖÖ MAHT JA VORM**

5.1. Konkursitöö esitatakse A4 formaadis paberil:

* + 1. vapi ja lipu kavand värvilisena (vapp ja lipp eraldi lehel);
		2. vapi ja lipu kavand must-valgena (vapp ja lipp eraldi lehel);
		3. vapi kasutamise eskiislahendust kirjaplangil (sh omavalitsuse nimi „Mulgi vald” dokumendi päises ja kontaktinfo dokumendi jaluses) ja visiitkaardil;
		4. kirjeldus ja selgitused lipu ja vapi kavandil kujutatud sümboolse tähenduse kohta ning konkursi üldiste märksõnade arvestamise kohta (kuni üks A4 lehekülg);
		5. muud kirjeldavad ja illustratiivseid materjalid sümboolika kasutusvõimaluste näitlikustamiseks, nt. meenetel;
	1. Lisaks esitatakse konkursitöö elektroonilisel infokandjal (CD või DVD või mälupulk või muu üldlevinud infokandja), milles sisaldub:
		1. PDF formaadis vapi ja lipu kavand värvilisena (vapp ja lipp eraldi lehel);
		2. PDF formaadis vapi ja lipu kavand must-valgena (vapp ja lipp eraldi lehel);
		3. PNG, JPG, CDR või AI formaatides vapi, lipu, kirjaplangi ja visiitkaardi kavandid;
		4. PDF formaadis kirjeldus ja selgitused lipu ja vapi kavandil kujutatud sümboolse tähenduse kohta ning piirkonna eripäraga arvestamise kohta (kuni üks A4 lehekülg) ning informatsiooni vapi ja lipu kavandi värvitoonide kohta (RGB, CMYK) ning kirjaplangil ja visiitkaardil kasutatava kirjatüübi kohta;
		5. muud kirjeldavad ja illustratiivseid materjalid sümboolika kasutusvõimaluste näitlikustamiseks.

## **HINDAMINE JA AVALIKUSTAMINE**

* 1. Kõik konkursile laekunud kavandid avalikustatakse anonüümselt Mulgi valla koduleheküljel <https://mulgivald.ee/>. Konkursikomisjoni otsuse alusel ei avalikustata konkursitingimustele mittevastavaid kavandeid.
	2. Konkursile esitatud kavandeid hindab Mulgi Vallavolikogu ajutine komisjon 7- liikmelises koosseisus.
	3. Hindamiskomisjon valib esimesel koosolekul komisjoni esimehe.
	4. Hindamiskomisjonil on õigus kaasata eksperte, kes ei oma otsustamisel hääleõigust. Eksperdil on õigus osa võtta hindamiskomisjoni nõupidamistest.
	5. Hindamiskomisjoni eesmärk on järjestada esitatud konkursitööd ning esitada ettepanek auhinnafondi jagamiseks.
	6. Kõik komisjoni liikmed hindavad lipu-, vapi kavandeid 10 punkti süsteemis, hinnangute alusel moodustub pingerida.
	7. Hindamisel arvestatakse töö vastavust konkursi tingimustele, sh heraldika põhinõuetega. Esitatud konkursitöö peab olema originaalne- st olemasolevatest teiste omavalitsuste sümbolitest selgelt eristuv. Konkursitöö tugevuseks loetakse sümboolikakavandi ideestiku vastavust paikkonna identiteedile ja väärtustele. Sümbol peab olema arusaadav, meeldejääv ja universaalselt kasutatav (st kasutatav erinevast materjalist esemetel , alates veebilehest või pitserist kuni meeneteni) ning ühiselt mõistetav nii sise- kui ka rahvusvahelises suhtluses.
	8. Komisjon võib vajadusel esitada pingerea alusel välja valitud kavandi(te)le täiendamise/edasiarendamise ettepaneku. Kavandi täiendamine või edasiarendamine ei too endaga kaasa kulusid konkursi korraldajale.
	9. Hindamiskomisjon esitab välja valitud konkursitöö(d) Riigikantseleile arvamuse avaldamiseks.
	10. Hindamiskomisjon otsustab hinnangute alusel moodustatud pingerea ning Riigikantselei arvamuse alusel, kas kõrgeima hinnangu saanud kavandite osas tehakse Mulgi Vallavolikogule ettepanek sümboolika määramise otsuse ettevalmistamiseks.
	11. Konkursi tulemused koos võitjate nimedega avaldatakse omavalitsuste teabekandjatel pärast konkursi tulemuste selgumist.
	12. Hindamiskomisjon esitab välja valitud kavandi Mulgi Vallavolikogule kehtestamiseks.
	13. Hindamiskomisjonil on õigus sobivate vapi- ja lipukavandi puudumisel esitada ettepanek kuulutada konkurss nurjunuks.
	14. Hindamiskomisjonil on õigus sobiva kavandi(te) puudumisel valida välja üks kavand, millega minnakse edasi ja mis võetakse Mulgi valla sümboolika loomise aluseks.

## **AUHINNAFOND**

* 1. Konkursi auhinnafondiks on 1000 eurot. Füüsilisele isikule makstavat auhinnast peetakse kinni tulumaks.
	2. Komisjon võib auhinnafondi eeldatava tasemega kavandite puudumisel konkursi luhtunuks tunnistada ja jätta auhind välja andmata.
	3. Auhind makstakse välja hiljemalt tihe (l) kuu jooksul peale konkursitulemuste kinnitamist ja konkursi tulemusel saadud töö autoriga sõlmitava autoriõiguste varaliste õiguste loovutamise lepingu sõlmimist.

## **KONKURSILE JÄRGNEV TEGEVUS**

* 1. Konkursitöid autorile ei tagastata.
	2. Konkursi korraldajal on õigus avalikustada konkursile esitatud töö sisu, näidates ära töö autori nime. Juhul kui autor ei soovi oma nime avaldamist mittevõidutöö juures, peab ta sellest märgusõnaga kinnises ümbrikus olevate nime ja kontaktandmete juures sõnaselgelt teada andma.
	3. Konkursi võitnud töö omand ja autori varalised õigused lähevad täies mahus konkursikorraldajale üle tähtajatult konkursi tulemuste väljakuulutamise hetkest. Konkursi võitnud autoriga sõlmib korraldaja vastavasisulise lepingu hiljemalt ühe kuu jooksul konkursi tulemuste avalikustamisest. Lepingus sätestatakse töö tehnilised tingimused.
	4. Autoriõiguse tasu sisaldub auhinnafondis.